《自河南入关所经皆秦汉旧迹车中无事因仿香山新乐府体率成十章 其四 二崤山》
清代·洪亮吉

逼仄复逼仄，西经二崤山。山溜冲作道，巨石横为关。

关门前，黑如许，西飘秦风东晋雨。南陵北陵事迹陈，遑识夏后兼周文。

止忆晋五帅，秦三臣，为晋胜，为秦奔。晋人虽墨衰，秦人亦素服。

向师茫茫恸秦穆，老臣此时无泪哭。出山一里路渐平，巨石夹道愁纵横。

君不见，山凹不特炎暑酷，瞥有野鹰来攫肉。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。